આંખ ઊંચી કરીને તેણે વૃક્ષોની ચાળમાંથી દેખાતું અદભુત આકાશ માણ્યું. ને પછી પડખું ફરી ઘાસને જોતાં સૂઈ ગઈ. જાહેર રસ્તા, બગીચામાં એકલા મહાલવાનો આનંદ લેવાનો અધિકાર આમ તો સ્ત્રી પુરુષ બન્નેનો છે, પરંતુ સ્ત્રીઓએ અધિકાર ભોગવ્યો નથી તે પોતાના શરમ, સંકોચને કારણે. આ અધિકાર પાછો મેળવવાનો બ્લેન્ક નોઈઝનો પ્રયાસ સરાહનીય છે. જો આપણે સહજતાથી સમાનતાનો સ્વીકાર કરીને વર્તીશું તો સમાનતાના અધિકાર માટે લડવાની જરૂરત નહીં રહે. પહેલાં સ્ત્રીઓ જાહેરમાં ખુલ્લા માથે ફરતી નહોતી. જોરથી ખડખડાટ હસી શકતી નહોતી. આજે એ બધી બાધાઓ સ્ત્રીઓએ પાર કરી લીધી છે, પરંતુ કલ્પના કરો એ દિવસોની જ્યારે સ્ત્રી ક્યારેય રસ્તા પર એકલી ચાલીને જતી નહીં. માથે ઓઢ્યા સિવાય તો બહાર નીકળતી જ નહીં. અને મોટેથી બોલવાની વાતતો દૂર ખડખડાટ હસતી પણ નહીં. પેન્ટ નહોતી પહેરતી. આજે ટૂંકા સ્કર્ટ કે ટૂંકી ચડ્ડી પહેરીને મુંબઈ જેવાં શહેરોમાં બિન્દાસ ફરી શકે છે. આ બ્લેન્ક નોઈઝે બેંગલુરુમાં રાતના બારથી ચાર રસ્તા પર રખડવાનો કાર્યક્રમ પણ બનાવ્યો હતો. અને કેટલીક સ્ત્રીઓએ માણ્યો પણ હતો. સ્ત્રી પોતાની જાતિ ભૂલીને બિન્દાસ એક વ્યક્તિ તરીકે કોઈ ગુનાહિત ભાવ કે ડર સિવાય ખુલ્લું આકાશ અને મોકળું મેદાન માણી શકે ત્યારે જ ખરી સમાનતા આવશે.